DRAMATISK: Her har politimannen nettopp skutt en mann i Stavanger sentrum, som gikk rundt med øks. Foto: VG-tipser

Mann (29) skutt i leggen av politi i Stavanger sentrum

Politiet skjøt en mann som gikk mot dem med en øks i Stavanger sentrum. Flere barn og voksne ble vitne til hendelsen.

Oppdatert 7. mai 2017

Artikkelen er over tre år gammel

– Vi fikk noe tidligere meldinger om en mann i sentrum som oppførte seg ustabilt og truende, sier operasjonsleder Charles Bøgild til VG.

Mannen bar en øks, og operasjonslederen ga bevæpningsordre og sendte ut patruljer.







Feiret konfirmasjon da mann kom løpende med øks

Samtidig som politiet jaktet mannen med øks, feiret Marius Kvinnsland (15) konfirmasjonen sin på Sting cafe i sentrum. Han hadde invitert 20 gjester, som alle tok konfirmasjonsbilde utenfor da en mann kom løpende med politiet etter seg.

– Vi trodde det var et teaterstykke. En fyr kom løpende opp mot oss. Han så ut som en skuespiller, men da jeg skjønte at det var seriøst, ble jeg litt skremt, forteller konfirmaten Marius til VG.

Alle gjestene i konfirmasjonen fulgte situasjonen, og så hvordan mannen ble skutt i leggen og lagt i bakken av politiet. To tjenestemenn måtte holde ham nede til ambulansen kom. Mannen skal ikke være livstruende skadet.

Marius forteller at han fikk en litt annen konfirmasjon enn forventet.

– Det har absolutt ikke ødelagt dagen, men den ble nok litt mer spennende enn jeg hadde sett for meg, sier Marius.

Husker du? Mann skutt av politiet - døde

ANNERLEDES DAG: Marius Kvinnsland (15), til venste, feiret konfirmasjon i Stavanger da en mann med øks kom løpende. Her står han sammen med Elise Kvinnsland (15) og Erik Kvinnsland (15). Foto: Privat

Spesialenheten varslet

Første meldinger om mannen kom inn til politiet klokken 15.17.

Vedkommende som er skutt er 29 år gammel, norsk statsborger og kjent av politiet fra før av.

– Mannen er på sykehus og det er for tidlig å gå inn på noen siktelse, sier Bøgild.

Krimteknikere jobbet lørdag på åstedet. Spesialenheten er varslet og de involverte tjenestepersonene tas vare på.

Politiet har foreløpig ingen ytterligere opplysninger om saken, heter det i en pressemelding.

SKUTT: Her ligger en mann nede, etter at han ble skutt av politiet. Han skal ha viftet med en øks før bilde ble tatt. Foto: Vg-tipser

– Mange er i sjokk

VG har snakket med en mann som ble vitne til hendelsen. Han forteller til VG at en mann kom løpende opp en bakke i sentrum med to politifolk etter seg.

– Han oppførte seg ganske rabiat, og det så ut som han hadde noe i hånden, sier mannen.

Flere personer ble vitne til hendelsen, blant dem flere barn.

– De fleste tok det med fatning. Barna ble skremt, og mange er i sjokk, sier mannen VG har snakket med.

Et annet vitne forteller at mannen jamret seg etter at han ble skutt. Politiet måtte holde ham nede, forteller vitnet. Hendelsen skjedde i nærheten av Valbergtårnet i sentrum av byen.

Se også: Mann skutt av politiet i Kristiansand

Publisert: 06.05.17 kl. 16:06 Oppdatert: 07.05.17 kl. 15:49

Les også

Mer om Krim Stavanger Politiet